Roméo Dallaire under et foredrag i 2012
**Roméo Antonius Dallaire** (født 25. juni 1946 i Denekamp i Nederland) er en kanadisk generalløytnant og politiker for Canadas liberale parti. Han var sjef for FN-styrken UNAMIR, som var plassert i Rwanda under folkemordet der i 1994. Dallaire satt i Canadas senat fra 2005 til 2014.

Bakgrunn og militær karrière
----------------------------

Dallaire vokste opp i en fransktalende familie i Montréal. Han begynte i 1964 ved Collège militaire royal de Saint-Jean i Fort Saint-Jean i Québec. I 1969 fullførte han bachelorgrad i realfag ved Royal Military College i Kingston i Ontario. Senere har han studert ved Canadian Land Forces Command and Staff College og Marine Corps Command and Staff College i USA.

Etter endt utdannelse startet Dallaire tjeneste i Canadas hær, der han steg i gradene og ble oberst i 1986. Fra 1989 til 1991 var han kommandant ved Collège Militaire Royal de Saint-Jean. Som brigadegeneral var han fra 1991 til 1993 sjef for 5. canadiske mekaniserte brigadegruppe.

FN i Rwanda
-----------

Som sjef for FN-styrken UNAMIR var Dallaire ute av stand til å forhindre folkemordet i Rwanda
I 1993 ble Dallaire sjef for UNOMUR, observasjonsstyrken FN satte inn for å overvåke grensen mellom Uganda og Rwanda, der det var intern konflikt. Operasjonen hadde hovedkvarter i Uganda. 

I oktober 1993 fikk Dallaire i oppdrag å lede UNAMIR, FNs fredsbevarende styrke som ble satt inn i selve Rwanda. Dallaire informerte FN om drapene som fant sted, men fikk ikke den økte styrken han ba om og fikk heller aldri tillatelse til å gripe inn. UNAMIR skulle støtte fredsprosessen i landet ved å overvåke at den rwandiske regjeringen, som var dominert av hutuer, og opprørsstyrken Front patriotique rwandais (RPF), som besto av tutsier, overholdt fredsavtalen inngått i Arusha. FN-styrken hadde et mandat som ikke tillot FN-soldatene en aktiv rolle for å forhindre drap på sivile. Folkemordet kunne dermed skje uten at det internasjonale samfunn grep inn. 

Intervju med Dallaire om barnesoldater
Etter å ha vendt tilbake til Canada fikk Dallaire en rekke ledende stillinger i Canadas forsvar. Opplevelsene i Rwanda gikk imidlertid sterkt inn på Dallaire, som etter hjemkomsten led av posttraumatisk stresslidelse og gikk inn i depresjon.

Senere virke
------------

Boksignering i 2005
Dallaire var en av åtte som bar det olympiske flagg inn ved åpningsseremonien for Vinter-OL 2010 i Vancouver   Foto: Tim Hipps 
I Canada har Dallaire engasjert seg i arbeid for å forhindre folkemord og har hevdet det internasjonale samfunns ansvar for å beskytte sivilbefolkning i krig og interne konflikter, også ved humanitær intervensjon. Kampen mot bruk av barnesoldater er en annen sak Dallaire har vært engasjert i.

Dallaire gikk i 2000 ut av tjeneste i den canadiske hær. Etter dette var han medlem av FNs komite for forhindring av folkemord og rådgiver for Canadas regjering i en rekke spørsmål.

Dallaire utga i 2004 boken *Shake Hands With the Devil* om sine opplevelser i Rwanda. Boken ble i 2007 grunnlag for en film. Han var fra 2004 til 2005 tilknyttet Carr Center for Human Rights Policy ved Harvard University.

I 2005 ble Dallaire utnevnt til Senatet, overhuset i Canadas parlament. Han representerte Canadas liberale parti. Dallaire trakk seg fra Senatet med virkning fra 17. juni 2014.

Utmerkelser
-----------

For sin militære innsats er Dallaire dekorert med det canadiske Meritorious Service Cross og offiserstegnet av USAs Legion of Merit. Han har mottatt Canadiske styrkers dekorasjon og FN-medaljen for UNOMUR og UNAMIR. Dallaire er offiser av Order of Canada, storoffiser av Ordre national du Québec og kommandør av Order of Military Merit. 

Han har mottatt en rekke priser og er æresdoktor ved flere universiteter.

Bibliografi
-----------

* *Shake Hands with the Devil – the Failure of Humanity in Rwanda*, 2003 (fransk oversettelse 2007)
* *They Fight Like Soldiers; They Die Like Children – the Global Quest to Eradicate the Use of Child Soldiers*, 2010 (fransk utgave 2010)

Referanser
----------

1. ↑   Encyclopædia Britannica Online, oppført som Romeo Dallaire, Encyclopædia Britannica Online-ID biography/Romeo-Dallaire, besøkt 9. oktober 2017[Hentet fra Wikidata]
2. ↑   GeneaStar, GeneaStar person-ID dallairer[Hentet fra Wikidata]
3. ↑   Library of Parliament, oppført som Roméo A. Dallaire, Canadas parlamentsbibliotek person-ID 585, besøkt 9. oktober 2017[Hentet fra Wikidata]
4. ↑   www.ordre-national.gouv.qc.ca[Hentet fra Wikidata]
5. ↑   www.ulaval.ca[Hentet fra Wikidata]
6. ↑   www.unac.org[Hentet fra Wikidata]
7. 1 2 3 4  «Roméo Dallaire - Liberal Party of Canada»[*død lenke*], biografi fra Canadas senat, besøkt 16. januar 2016.
8. ↑  «Roméo Dallaire», *The Canadian Encyclopedia*, besøkt 5. juli 2012.
9. 1 2  «Indepth: Romeo Dallaire», *CBC News*, 24. oktober 2003, besøkt 5. juli 2012.
10. 1 2  «Roméo Dallaire - Liberal Party of Canada», Canadas senat. Arkivert av Wayback machine, lest 16. januar 2016.
11. ↑  «Past Carr Center Fellows» Arkivert 1. oktober 2010 hos Wayback Machine. Carr Center for Human Rights Policy, John F. Kennedy School of Government, besøkt 5. juli 2012.
12. ↑  «Romeo Dallaire resigns from Canadian Senate», *BBC News*, 29. mai 2014.

Eksterne lenker
---------------

* (en) Offisielt nettsted Rediger på Wikidata

* (en) Roméo Dallaire – kategori av bilder, video eller lyd på Commons Rediger på Wikidata
* (en) Roméo Dallaire på Internet Movie Database Rediger på Wikidata

* (en) Roméo Dallaire hos The Movie Database Rediger på Wikidata
* (en) Roméo Dallaire hos Canadas parlamentsbibliotek Rediger på Wikidata
* (en) Roméo Dallaire – Olympedia Rediger på Wikidata
* (en) Dallaires nettsted
* (en) The making of a general, Roméo Dallaire, CBC Digital Archives (video)
* (en) «Interview General Roméo Dallaire», *Frontline*, PBS

  


|  |  |
| --- | --- |
| Oppslagsverk/autoritetsdata | Encyclopædia Britannica **·** Canadian Encyclopedia **·** BIBSYS **·** Geni **·** VIAF **·** GND **·** GND **·** LCCN **·** ISNI **·** BNF **·** BNF (data) **·** SUDOC **·** NDL **·** NKC **·** CiNii
 |